El personal docent i investigador contractat es classifica d'acord amb la LOMLOU en diferents categories, segons la titulació, les funcions i el contingut general de la prestació laboral, que es correspon amb cada modalitat de contracte.
Professorat catedràtic: és la categoria contractual que correspon a l'etapa més avançada de la carrera acadèmica i té contracte indefinit.
Per accedir a aquesta figura és necessari disposar del títol de doctor, acreditar tres anys d'activitat docent i de recerca i obtenir l'acreditació de recerca avançada de l'Agència per a la Qualitat del Sistema Universitari de Catalunya.
Professorat agregat: Per accedir a aquesta figura és necessari disposar del títol de doctor, acreditar tres anys d'activitat docent i de recerca i obtenir l'acreditació de recerca de l'Agència per a la Qualitat del Sistema Universitari de Catalunya o equivalent.
El contracte és de caràcter indefinit.
Professorat lector: és la categoria d'inici a la carrera acadèmica, en la qual es té un contracte temporal.
Són contractes en règim de dedicació a temps complet i per un període no superior a quatre anys.
Per accedir a aquesta figura cal disposar del títol de doctor, acreditar dos anys d'activitat docent i de recerca i tenir un informe favorable de l'Agència per a la Qualitat del Sistema Universitari de Catalunya.
Professorat associat: és la categoria per contractar especialistes de competència reconeguda, que acreditin l'exercici de la seva activitat professional fora de l'àmbit acadèmic universitari.
El contracte és de caràcter temporal i amb dedicació a temps parcial.
Professorat visitant: és la categoria per contractar professors o investigadors de prestigi reconegut, d'altres universitats i centres de recerca.
El contracte és de caràcter temporal i tindrà la durada que s'acordi entre les parts.
La dedicació pot ser a temps parcial o complet.
Professorat emèrit: és la categoria en què el professorat jubilat que hagi prestat serveis destacats a la universitat pot continuar duent a terme una tasca en les universitats.
Ajudants: es contracten d'entre les persones que hagin estat admeses o estiguin en condicions de ser admeses als estudis de doctorat.
La finalitat principal del contracte és completar la formació docent i investigadora.
Ajudants doctors: es contracten d'entre un grup de doctors i doctores, amb la avaluació positiva corresponent per part de l'ANECA (Agència Nacional d'Avaluació de la Qualitat i Acreditació).
En tot cas, la durada conjunta entre aquesta figura contractual i la d'ajudant, en la mateixa universitat o en una de diferent, no pot excedir els vuit anys.
Les normes generals per a la contractació de personal docent i investigador s'estableixen a l'article 48 de la LOMLOU i a l'article 45 de la LUC.
La contractació de personal docent i investigador, excepte pel que fa a la figura de professorat visitant, es farà mitjançant concurs públic.
Els òrgans competents de les universitats han d'aprovar les convocatòries i fer-ne la publicitat necessària, per vies telemàtiques i d'altres.
En particular, les convocatòries de professorat permanent i les seves bases s'han de publicar al DOGC.
Per a algunes de les figures es requereix l'acreditació prèvia:
Pel que fa a la contractació del professorat docent i investigador en el marc del Pla Serra Húnter que ha desenvolupat el Govern de la Generalitat, podeu obtenir més informació a la pàgina corresponent d'aquest mateix web.
El personal docent i investigador funcionari és un cos estatal i es regeix per les bases establertes a la Llei orgànica 6/2001, de 21 de desembre, d'universitats, modificada per la Llei orgànica 4/2007, de 12 d'abril ( LOMLOU), per la Llei 1/2003, de 19 de febrer, d'universitats de Catalunya (LUC), per les disposicions de desenvolupament d'aquestes lleis, per la legislació general de funcionaris que els sigui d'aplicació i pels estatuts de cada universitat.
Per accedir als cossos de funcionaris docents cal tenir el títol de doctor i l'acreditació d'una agència de qualitat.
Les universitats, d'acord amb el que estableixen els seus estatuts, convoquen concursos per a l'accés a places dels cossos docents universitaris, que estiguin dotades en l'estat de despeses del seu pressupost.
La convocatòria ha de ser publicada al Butlletí Oficial de l'Estat i al Diari Oficial de la Generalitat de Catalunya.